Landeigendur vilja möguleika á endurupptöku mála Landssamtök landeigenda á Íslandi skora á Alþingi og ríkisstjórn að breyta lögum um þjóðlendur þannig að þar verði sett inn ótímabundið heimildarákvæði um endurupptöku mála komi fram ný sönnunargögn í þjóðlendumálum sem lokið er með dómum . Þetta var samþykkt samhljóða á aðalfundi samtakanna í Reykjavík sl. fimmtudag . Vísað er til þess að um 16.000 skjöl liggi órannsökuð í Árnastofnun og á Landsbókasafni og þar kunni að vera sönnunargögn um eignarhald á landi sem dæmd hafi verið þjóðlenda . Ekkert ákvæði sé í þjóðlendulögum sem heimili endurupptöku mála ef slík sönnunargögn komi í leitirnar . Liðlega hálft landið hefur nú verið tekið til meðferðar í Óbyggðanefnd vegna þjóðlendumála . Fjármálaráðherra hefur lýst yfir að ríkið muni ekki birta næstu kröfugerð sína fyrr en árið 2012 . Formaður Landssamtaka landeigenda segir að með sama áframhaldi verði þjóðlenduyfirferðinni ekki lokið á landinu öllu fyrr en eftir 10 - 12 ár . Fram kom í skýrslu stjórnar á aðalfundinum að Óbyggðanefnd hefði eingöngu leitað til Þjóðskjalasafnsins eftir gögnum í þjóðlendumálum , aldrei til Árnastofnunar . Örn Bergsson , formaður Landssamtaka landeigenda , sagði ekki boðlegt að hafa það tilviljunum háð hvort fólk héldi helgum rétti sínum , eignaréttinum . Þess vegna krefðust samtökin þess að öll skjöl væru tiltæk og aðgengileg lögmönnum landeigenda . Þorsteinn Magnússon , lögmaður í fjármálaráðuneytinu , mætti á aðalfundinn í forföllum Steingríms J. Sigfússonar fjármálaráðherra . Hann sagði að þegar hefðu verið kveðnir upp 45 héraðsdómar vegna þjóðlendumála og 31 Hæstaréttardómur . Tugir mála til viðbótar væru nú fyrir dómstólum , 33 mál fyrir héraðsdómstólum og 12 mál hjá Hæstarétti .